Broj: 711-I-1442-M-233/22-04-19

Zagreb, 20. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Ivanke Stričević, glavne ravnateljice Nacionalne i sveučilišne knjižnice u Zagrebu**,za davanjem mišljenja Povjerenstva,na 172. sjednici održanoj dana 20. svibnja 2022.g. donosi sljedeće

**MIŠLJENJE**

1. **Sukladno odredbama ZSSI-a obveznica Ivanka Stričević za vrijeme obnašanja javne dužnosti glavne ravnateljice Nacionalne i sveučilišne knjižnice u Zagrebu može biti članica Hrvatskog knjižničnog vijeća kao savjetodavnog tijela pri Ministarstvu kulture i medija te za navedeno primati naknadu, ukoliko je navedena naknada propisana zakonom ili drugim podzakonskim i provedbenim propisima.**
2. **Sukladno članku 7. točki d) ZSSI-a, obveznici Ivanki Stričević zabranjeno je primiti naknadu za članstvo u Hrvatskom vijeću za kulturna dobra, budući da je u navedeno vijeća imenovana temeljem obnašanja dužnosti glavne ravnateljice Nacionalne i sveučilišne knjižnice u Zagrebu, slijedom čega se navedena naknada smatra dodatnom naknadom za obnašanje dužnosti.**

Obrazloženje

Zahtjev za mišljenjem podnijela je obveznica Ivanka Stričević, glavna ravnateljica Nacionalne i sveučilišne knjižnice u Zagrebu. U Povjerenstvu zahtjev je zaprimljen 26. travnja 2022. pod poslovnim brojem 711-U-4423-M-233/22-01-4, povodom kojeg se vodi predmet broj M-233/22.

Člankom 3. stavkom 2. ZSSI-a propisano je da se odredbe ovoga Zakona primjenjuju i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama zakona kojim se uređuje služba u Oružanim snagama Republike Hrvatske.

Uvidom u Rješenje Vlade Republike Hrvatske KLASA: UP/I-080-02/19-01/38, URBROJ: 5030-15/28-19-03 od 28. studenog 2019.g. utvrđeno je kako je Ivanka Stričević imenovana glavnom ravnateljicom Nacionalne i sveučilišne knjižnice u Zagrebu s danom 01. veljače 2020.g. Slijedom navedenog, Ivana Stričević temeljem obnašanja navedene dužnosti dužna je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je članica dvaju vijeća pri Ministarstvu kulture i medija i to Hrvatskog knjižničnog vijeća te Hrvatskog vijeća za kulturna dobra, koja vijeća su sastavljena od stručnjaka raznih profila i djeluju kao savjetodavno tijelo. Obveznica navodi kako za taj rad na kraju godine dobiva naknadu te postavlja upit smatraju li se navedene naknada dodatnom naknadom za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 17. stavkom 2. ZSSI-a propisano je obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 35. Zakona o knjižnicama i knjižničnoj djelatnosti („Narodne novine“, broj 17/19, 98/19) propisano je da je Hrvatsko knjižnično vijeće savjetodavno tijelo pri ministarstvu nadležnom za poslove kulture koje obavlja stručne i druge poslove knjižnične djelatnosti u skladu s odredbama ovoga Zakona, a osobito razmatra stanje u knjižničnoj djelatnosti u Republici Hrvatskoj, predlaže opće i specifične mjere i programe poticanja razvitka i unaprjeđivanja knjižnične djelatnosti, potiče unaprjeđenje standarda i propisa važnih za knjižničnu djelatnost, daje preporuke i mišljenja o pojedinim pitanjima iz područja knjižnične djelatnosti, vrednuje i predlaže financiranje programskih aktivnosti iz područja knjižnične djelatnosti, daje mišljenje ministarstvu nadležnom za poslove kulture o stjecanju zvanja u knjižničarskoj struci i obavlja poslove predviđene ovim Zakonom i drugim propisima, kao i druge poslove koje mu povjeri ministarstvo nadležno za poslove kulture.

Člankom 36. istoga Zakona propisano je da Hrvatsko knjižnično vijeće ima sedam članova, od kojih je jedan predsjednik, a imenuju se iz reda istaknutih stručnjaka iz područja knjižnične, znanstvene i obrazovne djelatnosti. Stavkom 2. istoga članka propisano je da predsjednika i dva člana Vijeća imenuje i razrješuje ministar nadležan za kulturu, a po jednog člana imenuje i razrješuje ministar nadležan za znanost i obrazovanje, Rektorski zbor visokih učilišta Republike Hrvatske i Nacionalna i sveučilišna knjižnica u Zagrebu te Hrvatsko knjižničarsko društvo. Stavcima 3., 4. i 5. istoga članka propisano je da se članovi Vijeća imenuju na četiri godine, a u slučaju razrješenja člana Vijeća prije isteka mandata novi član imenovat će se za preostali dio mandata te da se sredstva za rad Hrvatskoga knjižničnog vijeća osiguravaju u državnom proračunu i da Hrvatsko knjižnično vijeće donosi poslovnik o svojem radu u roku od 90 dana od imenovanja članova Vijeća.

Člankom 102. Zakona o zaštiti i očuvanju kulturnih dobara („Narodne novine“, broj 69/99, 151/03, 157/03, 100/04, 87/09, 88/10, 61/11, 25/12, 136/12, 157/13, 152/14 , 98/15, 44/17, 90/18, 32/20, 62/20, 117/21) propisano je da je radi praćenja i unaprjeđivanja stanja kulturnih dobara osnovano Hrvatsko vijeće za kulturna dobra.

Člankom 103. istog Zakona propisano je da navedeno Vijeće raspravlja o općim pitanjima iz područja zaštite i očuvanja kulturnih dobara i daje preporuke za unaprjeđivanje djelatnosti zaštite i očuvanja kulturnih dobara, upoznaje se s programima zaštite kulturnih dobara i njihovom provedbom, predlaže ministru kulture donošenje odluke o proglašenju ugroženoga kulturnog dobra, daje mišljenje u postupku donošenja rješenja iz članka 15. toga Zakona, raspravlja o prijepornim pitanjima u području zaštite i očuvanja kulturnih dobara, predlaže rješenja te obavlja i druge poslove i zadaće predviđene tim Zakonom.

Člankom 104. istog Zakona propisano je da isto Vijeće ima predsjednika i 8 članova te da predsjednika i tri člana Vijeća imenuje ministar kulture iz reda istaknutih stručnjaka za zaštitu i očuvanje kulturnih dobara. Stavkom 3. istog članka propisano je da su članovi Vijeća po položaju ravnatelj Hrvatskoga restauratorskog zavoda, ravnatelj Hrvatskoga državnog arhiva i glavni ravnatelj Nacionalne i sveučilišne knjižnice.

Člankom 107. istog Zakona propisano je da administrativne poslove Vijeća obavlja Ministarstvo nadležno za kulturu, a sredstva za njegov rad osiguravaju se u državnom proračunu.

Povjerenstvo je radi utvrđivanja načina imenovanja u Hrvatsko knjižnično vijeća zatražilo od obveznice podatak kada je obveznica imenovana u Hrvatsko knjižnično vijeće te tko ju je imenovao i kojom odlukom.

Obveznica je dana 13. svibnja dostavila obavijest KLASA: 612-04/20-01/13, URBROJ: 474-13-02-20-2 od 03. veljače 2020.g. kojom se Ministarstvo kulture obavještava da će od dana 03. veljače 2020.g. prof. dr. sc. Ivanka Starčević biti predstavnica Nacionalne i sveučilišne knjižnice u Zagrebu u Hrvatskom knjižničnom vijeću, budući da zadovoljava sve kriterije propisane člankom 36. stavkom 1. Zakona o knjižnicama i knjižničnoj djelatnosti („Narodne novine“, broj 17/19). Navedenu odluku nije potpisala obveznica, već druga osoba u njezinu zamjenu.

Povjerenstvo ističe kako se u pogledu obavljanja funkcija člana Hrvatskog knjižničnog vijeća radi o obavljanju drugih stručnih i savjetodavnih poslova koje je po prirodi stvari povremeno, slijedom čega obveznica temeljem odredbe članka 17. stavka 2. ZSSI-a može istovremeno uz profesionalno obnašanje javne dužnosti obavljati ovu funkciju te za to primati naknadu.

Povjerenstvo pritom ističe kako obveznica ima pravo na naknadu za rad u navedenom Vijeću samo ukoliko je ista propisana zakonom ili drugim podzakonskim i provedbenim propisima. Navedenu naknadu obveznica je dužna prijaviti u imovinskoj kartici koju podnosi Povjerenstvu sukladno odredbama ZSSI-a.

U odnosu na članstvo u Hrvatskom vijeću za kulturna dobra, Povjerenstvo ističe kako je iz odredbe članka 104. Zakona o zaštiti i očuvanju kulturnih dobara razvidno da je obveznica članica tog vijeća po položaju, odnosno da ovo članstvo proizlazi iz obnašanja dužnosti glavne ravnateljice Nacionalne i sveučilišne knjižnice u Zagrebu. Slijedom navedenog, obveznica ne može primati naknadu za rad u navedenom Vijeću, budući da bi isto bilo protivno odredbi članka 7. točki d) ZSSI-a, odnosno da bi se radilo o dodatnoj naknadi za obnašanje dužnosti glavne ravnateljice Nacionalne i sveučilišne knjižnice u Zagrebu.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Ivanka Stričević, elektroničkom dostavom
2. Objava na internetskoj stranici Povjerenstva
3. Pismohrana